Bjarne Berger

Bjarne Berger (født 26. april 1888 i Kristiania, død 20. mai 1970) var en norsk ingeniør.

Han var utdannet ved Kristiania tekniske skole, og tok eksamen i 1910. Han hadde deretter flere studieopphold i utlandet. Berger arbeidet først hos Akers mekaniske verksted, før han ble bilsakkyndig hos Aker politikammer. Fra 1929 drev han eget konsulentselskap, Bergers Havaribyrå. Dette selskapet drev med sakkyndig bistand til personer som havnet i biluhell eller bilulykker. Han var også i flere år konsulent for Industriforsyningsdepartementet, og var oppnevnt av staten som sakkyndig for mange offentlige komiteer. Berger underviste også ved Kristiania Tekniske Aftenskole og Nordstrand tekniske aftenskole.

Som ung mann var han aktiv i idrettsbevegelsen, både som leder og utøver. Han var blant annet bokser, og representerte Kristiania Boxeklub. Han tok gull i tungvekt i NM 1909, etter å ha slått Jacob D. Løvaas på teknisk knockout i andre runde.

I 1955 ble Berger dømt for boligsvindel i en mye omtalt straffesak. Han hadde solgt andeler i et fremtidig boligprosjekt på Nordstrand i Oslo, men bare tatt innskuddene fra de ca. 30 kjøperne uten å noensinne sette i gang bygging av noen hus. Han underslo i alt  kroner, og ble dømt til ett og et halvt års fengsel.

 Referanser 
«Forhenværende elever av Kristiania tekniske skole jubilerer.» Aftenposten, 7. mai 1935.
«Dødsfall: Ingeniør Bjarne Berger er død, 81 år gammel». Aftenposten, 22. mai 1970.
Aftenposten morgenutgave, 12. januar 1949, side 6
Aftenposten morgenutgave, 15. mars 1934, side 9
«Bilhavaribyrå oprettes av ingeniør Bjarne Berger». Aftenposten, 28. januar 1929.
«Fødselsdager. 50 år. Ingeniør Bjarne Berger fyller 50 år i dag». Nationen, 26. april 1938.
«Ing. Berger fikk 1½ års fengsel». Aftenposten, 25. juni 1955.
«Boligsvindel-saken opp til doms. Aktor: Bergers frekkhet uhørt. Påstand om to års fengsel». Arbeiderbladet, 23. juni 1955.
«Ingeniør Berger vedtok». VG, 17. oktober 1955.

Kategori:Norske boksere
Kategori:Norske ingeniører
Kategori:Norgesmestere i boksing‎